Mange danskere er kommet godt i gang med den grundige affaldssortering i det daglige – men lige præcis i juletiden skal man være lidt ekstra varsom.

Det er dagen derpå, og for mange danskere er det formentlig lig med oprydning. Men man skal være opmærksom, når man kyler gavepapiret i skraldespanden. For på trods af, hvad navnet antyder, så skal indpakningen ikke sorteres som papiraffald. - Det er en oplagt fejlsortering. Men der er overfladebelægning på meget af det, måske glimmer eller farvestof, så derfor skal det sorteres som restaffald eller småt brændbart, siger Mette Dahl Vestergaard, der er kommunikationsansvarlig ved genbrug i Ringkøbing-Skjern Kommune. Hun forklarer, at det vil give vanskeligheder i genanvendelsesprocessen, hvis juleaffaldet ender det forkerte sted. - Det er en proces og forarbejdning, der er unødvendig. Det er bedre at få det energiudnyttet direkte, siger Mette Dahl Vestergaard. Den samme dagsorden fylder hos Thisted Kommune. Her har de prøvet at gå humorens vej for nå bredere ud med budskabet. - Det er måske for at få en lidt sjov vinkel og fange nogens interesse, som ikke ellers ville have kigget. Det skal præsenteres lidt anderledes for at fange folks opmærksomhed, og det må gerne være med et glimt i øjet, siger Anne-Marie Outzen, der er sekretariatsmedarbejder ved Team Affald hos Thisted Kommune. Men det er ikke kun gavepapir og -bånd, man skal være opmærksom på. - Der er rigtig mange, der har fået gaver via posten, hvor der er en masse plast, og det vil vi rigtigt gerne have til genbrug, både blød, hård og bobleplast. Og pap, bølgepap eller kartonpapir for eksempel, skal selvfølgelig i pap-containeren, siger Anne-Marie Outzen. Selvom det er en opfordring, der kommer år efter år ved juletid, så er det måske mere aktuelt end nogensinde i år. - Nu hvor der er mere fokus på det med at sortere, vil vi gerne sætte fokus på, hvad det er for nogle udfordringer, man kan stå med i juletiden. Tidligere kunne man bare smide det hele i en sæk og aflevere det, nu kan man lige så godt sortere det derhjemme, siger Anne-Marie Outzen. Og det er Mette Dahl Vestergaard fra Ringkøbing-Skjern Kommune helt enig i. For det kan være let at gøre sig skyldig i såkaldt ’wish-cycling’, fortæller hun. 1. december fik borgerne i Ringkøbing-Skjern Kommune deres nye containere til affaldssortering i 10 kategorier, herunder papir og pap. Mette Dahl Vestergaard håber, at dem, der endnu ikke er helt med på sorteringsbølgen, kan komme ombord nu – så længe de husker, at gavepapir altså ikke hører til i papiraffald. - Vi har haft den her ordning, hvor man selv har skullet stå for sit genanvendelige affald, så nogle er mestre i det allerede, og for nogle er det stadig nyt. De kommer nok lidt mere med nu, siger hun.